text: সুখবর পেলেন আর্জেন্টিনা ও মেসি ভক্তরা - Jagoreport24.com
  সুখবর পেলেন আর্জেন্টিনা ও মেসি ভক্তরা
  চলতি মাসে কাতার বিশ্বকাপ বাছাইয়ের দুইটি ম্যাচে মাঠে নামবে আর্জেন্টিনা। আর এই দুই ম্যাচে মাঠে নামা নিয়ে শঙ্কা ছিলো আলবেসিলেস্তে দলপতি লিওনেল মেসির। সব শঙ্কা উড়িয়ে দিয়ে উরুগুয়ের বিপক্ষে ম্যাচেই আর্জেন্টিনা দলে থাকবেন এই ক্ষুদে জাদুকর। অলিম্পিক মার্শেইয়ের বিপক্ষে লিগ ওয়ানের সর্বশেষ ম্যাচে পেশিতে চোট পেয়েছিলেন আর্জেন্টাইন তারকা লিওনেল মেসি।
  যে কারণে সেই ম্যাচের দ্বিতীয়ার্ধের শুরুতেই তাকে বদলে মাউরো ইকার্দিকে নামান পিএসজি বস মাউরিসিও পচেত্তিনো। সেই চোটের কারণে চ্যাম্পিয়ন্স লিগে লিপজিগের বিপক্ষে হওয়া পিএসজির সর্বশেষ ম্যাচটি মিস করেছিলেন মেসি। যদিও এই ইনজুরি সত্বেও মেসিকে ঠিকই দলে রেখে দল ঘোষণ করেছিলেন আর্জেন্টাইন বস লিওনেল স্কালোনি।
  ইনজুরি শঙ্কা কাটিয়ে উরুগুয়ের বিপক্ষেই দলে ফিরছেন লিওনেল মেসি। আর্জেন্টাইন দলপতির দলে ফেরার বিষয়টি নিশ্চিত করেছে দেশটির অন্যতম প্রধান সংবাদমাধ্যম টিওয়াইসি স্পোর্টস। আগামী ১৩ নভেম্বর রবিবার সকালে উরুগুয়ের বিপক্ষে মাঠে নামবে আর্জেন্টিনা। সেই ম্যাচের শুরুর একাদশেই থাকার সম্ভাবনা রয়েছে মেসির।